
25-TA-1526: Noteikumu projekts (Grozījumi)
Grozījumi Ministru kabineta 2023. gada 13. jūlija noteikumos Nr. 407 "Eiropas Savienības kohēzijas politikas programmas 2021.–2027. gadam 1.2.3. specifiskā atbalsta mērķa "Veicināt ilgtspējīgu izaugsmi, konkurētspēju un darba vietu radīšanu MVU, tostarp ar produktīvām investīcijām" 1.2.3.1. pasākuma "Atbalsts MVU inovatīvas uzņēmējdarbības attīstībai" īstenošanas noteikumi"

	1.
	Noteikumu konsolidētā versija
63.1 Finansējuma saņēmējam ir tiesības bez maksas pieprasīt un saņemt tiešu pieeju datiem valsts informācijas sistēmās, datubāzēs un reģistros tādā apjomā, kāds nepieciešams atbalsta programmas īstenošanai un atbalsta sniegšanai gala labuma guvējiem atbilstoši šiem noteikumiem.
	Iebildums
Latvijas Darba devēju konfederācija ir iepazinusies ar Ekonomikas ministrijas virzīto noteikumu projektu "Grozījumi Ministru kabineta 2023. gada 13. jūlija noteikumos Nr. 407 “Eiropas Savienības kohēzijas politikas programmas 2021.–2027. gadam 1.2.3. specifiskā atbalsta mērķa “Veicināt ilgtspējīgu izaugsmi, konkurētspēju un darba vietu radīšanu MVU, tostarp ar produktīvām investīcijām” 1.2.3.1. pasākuma “Atbalsts MVU inovatīvas uzņēmējdarbības attīstībai” īstenošanas noteikumi”" un vēlas vērst uzmanību uz šī projekta 63.¹ punkta redakciju. Esošā punkta formulējums, kas paredz finansējuma saņēmēja tiesības bez maksas piekļūt datiem valsts informācijas sistēmās, datubāzēs un reģistros "tādā apjomā, kāds nepieciešams atbalsta programmas īstenošanai", ir pārāk vispārīgs un var radīt būtiskus interpretācijas riskus attiecībā gan uz datu apjomu, gan piekļuves tvērumu.
Lai nodrošinātu tiesisko noteiktību, paredzamas datu apstrādes robežas un novērstu nesamērīgu datu pieprasīšanu, aicinām šo punktu pārskatīt un precizēt, skaidri norādīt, uz kurām informācijas sistēmām, datubāzēm un reģistriem šī norma attiecas (piemēram, Valsts ieņēmumu dienesta nodokļu parādnieku datubāze, Uzņēmumu reģistra informācijas sistēma u.c.) vai vismaz ietvert norādi, ka piekļuve attiecas tikai uz tām datubāzēm un tikai tādā apjomā, kas tieši nepieciešams pasākumā paredzēto darbību īstenošanai, kā noteikts šajos noteikumos.
Tāpat aicinām anotācijā papildus ietvert skaidrojumu par šīs datu piekļuves mērķi, apjomu un tiesiskajiem ierobežojumiem, lai veicinātu saprotamu un caurskatāmu regulējuma piemērošanu praksē.

